Hans Christian Schmidt (V), 2002-05-28:
Jeg kan jo forstå, at for nogle ordførere kom det overraskende, at ministeren tog ordet til at starte med.
Men når man som miljøminister, regeringens miljøminister, har den holdning, at natur og miljø betyder så meget for én, vil man jo nødig opleve, at nogen får held til at sprede nogle skræmmebilleder, som i hvert fald ikke kan holde vand, når man kender lovforslaget.
Derfor følte jeg, det var godt at få det sagt fra starten, og forhåbentlig kommer det så også til at hjælpe debatten ved, at vi ikke skal til at diskutere de ting.
Det ville jo være fint nok.
Fru Pernille Blach Hansen spørger: Hvad med boligerne?
Igen: Jeg er i grunden meget glad ved, at der er blevet stillet, tror jeg, 100 spørgsmål. Jeg synes sådan set, det er fint.
Vi kan jo prøve at tage et par af dem.
Jeg er ikke blevet bedt om at foretage et skøn over, hvor mange nye boliger der vil blive ansøgt om byggetilladelse til.
Jeg er i det spørgsmål, og jeg skal citere det om et øjeblik, blevet spurgt, om jeg har gjort mig nogen overvejelser over, hvor mange ekstra boliger der vil komme i landzonen som følge af lovforslaget, spørgsmål nr. 31 den 29. april.
For dem, der nu måtte sidde og lytte til debatten og tro, at det her er noget, der lige pludselig er kommet op, vil jeg sige, at den 29. april jo er 1 måned siden, og da svarede jeg, at jeg ikke tror, der vil komme ret mange.
Der blev spurgt om, hvilke overvejelser jeg havde gjort mig.
Man kan jo godt sidde i dag og ærgre sig sådan over, at man ikke fik spurgt om noget andet, men man spurgte altså, om ministeren har gjort sig nogen overvejelser.
Professor Esben Munk Sørensens tal udtrykker en teoretisk mulighed.
Der foreligger ikke materiale, som kan angive et sandsynligt antal ansøgninger om byggetilladelse til nye boliger i landzone - jeg har i hvert fald ikke set dem.
Man kan jo ikke bare gå ind og sige, jamen det er et tal.
Man skal da selvfølgelig videnskabeligt kunne sige, hvad der ligger til grund for, at man tager det skøn.
Som svar på spørgsmål nr. 32 den 29. april har jeg konkret angivet, hvor mange landbrugsejendomme der med lovforslaget får mulighed for at opføre ekstra boliger uden landzonetilladelse.
Samlet antal landbrugsejendomme: 138.320.
Antal landbrugsejendomme over 30 ha: 34.132.
Igen: Der er tale om en teoretisk mulighed.
Antallet af ansøgninger om nye boliger afhænger af, om ejeren ønsker en bolig, om der findes en tom bygning på ejendommen, og at istandsættelsen af boligen kan finansieres.
Sådan forholder det sig jo, og jeg er nødt til at sige til hr. Jørn Jespersen, som måske har vejret morgenluft et kort øjeblik: Nej, det er stadig ren matematik, og det ved hr. Jørn Jespersen jo også godt.
Ellers skulle man jo komme og sige, at der er lavet nogle beregninger, man har lagt nogle parametre ind, man skønner, hvor mange man mener der ud fra en historisk trend eller kulturhistorisk vinkel gerne vil have sine forældre til at bo sammen med en.
Jeg har ikke set, at der er nogen, der har lavet det, og når jeg spørger, er det ikke muligt; man har ikke materialet til at lave det.
Nej, sandheden er jo nok nærmere, at det er ganske få, der vil benytte sig af lejligheden.
Så lad dog dem, der gerne vil.